钦定古今图书集成/明伦汇编/宫闱典/第033卷 > 吴主潘皇后
## 钦定古今图书集成/明伦汇编/宫闱典/第033卷 > 吴主潘皇后

按《吴志后妃传》：“吴主权潘夫人，会稽句章人也。父为
吏，坐法死，夫人与姊俱输织室，权见而异之，召充后
宫。得幸有娠，梦有似龙头授己者，己以蔽膝受之，遂
生孙亮。赤乌十三年，亮立为太子，请出嫁夫人之姊，
权听许之。明年，立夫人为皇后。性险妒，容媚，自始至
卒，谮害袁夫人等甚众。权不豫，夫人使问中书令孙”
弘、吕后专制故事。侍疾疲劳，因以羸疾。诸宫人伺其
昏卧，共缢杀之，托言中恶。后事泄，坐死者六七人。权
寻薨，合葬蒋陵。孙亮即位，以夫人姊婿谭绍为骑都
尉，授兵。亮废，绍与家属送本郡庐陵。

按《注吴录》曰：“袁夫人者，袁术女也。有节行而无子。权
数以诸姬子与养之，辄不育。及步夫人薨，权欲立之，
夫人自以无子，固辞不受。”